Asmi iεeddan kra. n wussan, ccbaḥa n Rezqiya tuɣal akken tella zik. Aksum-is yeṣfa,zerrεen t-id yidammen ; imi-s, zeggaɣen am ṛṛemman, yeččuṛ d acmumeḥ. Allen-is ttreqriqent deg ccbaḥa :wi tt-yeẓran deg uzal ad tt-yargu deg yiḍ deg tnafa-s; amzur-is, i d-yeɣlin armi d ammas,yesleb, zrir. Amnay i tt-iḥemmelen seg wass amezwaru iɣef tebreq fell-as tiṭ-is, yerra-tt d tameṭṭut-is n leḥlal. Tuɣ argaz d bab n wayla, d bab n tgemmi :ɣur-s iḥerqen n uzemmur, lmenciyat n tmeɣrusin, ddalyat n waḍil; ɣur-s aṭas n yixxamen akked yiwen n wurti;urti n udrar ideg yella mkul lweṛd, ideg llan waṭas n yefṛax iccennun, i yettεeccicen deg ttjuṛ n mkul lfakya. Deg wurti-nni ihi i tesεedday ussan-is Rezqiya. Amnay, argaz-is ḥninen, yesseglal-itt am tmellalt ;yettbuddu-tt s kra yellan d ddḥuḥ d rrḥuḥ akken ahat ad tettu ayen akk i tesεedda d timuɣbent akked ccḥan. Netta yettidir ilmend n wayen i tettḥulfu nettat: 135